Tarald Rasmussen

Tarald Rasmussen (født 28. oktober 1949 i Elverum) er professor i allmenn kirkehistorie ved Det teologiske fakultet, Universitetet i Oslo siden 1987. 

Han ble cand. theol. ved Universitetet i Oslo 1975 og dr. theol. samme sted 1985. Hans forskning har sitt tyngdepunkt i senmiddelalder og reformasjonstid. Doktoravhandlingen Inimici ecclesiae, publisert som bok i 1989, tok for seg bibeltolkning i overgangen fra middelalder til reformasjon. Han var medutgiver av Luthers verker i utvalg i seks bind (1979–83), og har vært medforfatter av flere lærebøker innenfor sitt fagfelt, blant annet Norsk kirkehistorie (1991) som har kommet i to reviderte utgaver. 

Fra 1990-årene utvidet Rasmussens interessefelt seg fra en teologihistorisk tilnærming og mer i retning av kristendommens religionshistorie. Han har arbeidet med katolsk tro og fromhet i tidlig nytid i land som Spania og Italia. Dette perspektivskiftet kom blant annet til uttrykk i boken Kristendommen. En historisk innføring (2000, revidert utgave 2002), utgitt sammen med religionshistorikeren Einar Thomassen. Her blir kristendommen sett i religionshistorisk perspektiv. Teologihistorien har ikke den samme plass som det ellers har vært vanlig i denne typen lærebøker. De institusjonelle sidene ved kristendommen er for den nyere tids vedkommende heller ikke vektlagt på samme måte som i vanlige lærebøker i kirkehistorie. Boken kom i svensk utgave i 2007. 

Rasmussen er medforfatter av to av bindene i Norsk idéhistorie (2002), og har stått for utvalget og skrevet innledningsessayet til boken Frans av Assisi i serien Verdens hellige skrifter utgitt av Bokklubbene (2005). Han har skrevet en rekke artikler i norske og internasjonale fagtidsskrifter. Som kirkehistoriker er Rasmussen opptatt av at teologien ikke isolerer seg, men går i dialog med kulturfagene. Dette anliggende har han fulgt opp blant annet gjennom deltakelse i flere tverrfaglige prosjekter. Gjennom årene har han vært veileder for en rekke fordypningsoppgaver i teologi, hovedfag- og masteroppgaver, samt doktoravhandlinger.

Tarald Rasmussen var prodekan ved Det teologiske fakultet, UiO 1990-95 og dekan 1996-97. Han ledet læreplangruppen for det nye KRL-faget i grunnskolen 1995-96 og læreplangruppen for Religion og etikk i videregående skole 2005. 2001-03 ledet han styringsgruppen for kvalitetsreformen ved UiO. Siden 2007 er han leder av programrådet for lektorprogrammet ved UiO. Han er faggruppeleder og forskningsleder ved Det teologiske fakultet, UiO og redaktør av Norsk Teologisk Tidsskrift  (NTT).

Bibliografi i utvalg 

 Martin Luther. Verker i utvalg (sammen med Inge Lønning og Sigurd Hjelde). Oslo: Gyldendal 1979-83.
 Inimici ecclesiae. Das ekklesiologische Feindbild in Luthers "Dictata super psalterium" (1513–1515) im Horizont der theologischen Tradition. Leiden: E.J. Brill 1989.
 Norsk kirkehistorie (sammen med Bernt Oftestad og Jan Schumacher). Oslo: Universitetsforlaget (reviderte utgaver 1993 og 2005).
 Mennesket og mysteriet. Religion og etikk VK 2 (sammen med Svein Aage Christoffersen og Notto R. Thelle). Oslo: Det norske samlaget 1997.
 Kildesamling til kristendomskunnskap med religions- og livssynsorientering (red. sammen med Einar Thomassen). Oslo: Nasjonalt læremiddelsenter 1999.
 Kristendommen. En historisk innføring (sammen med Einar Thomassen). Oslo: Universitetsforlaget 2000 (ny utgave 2002).
 Tankeliv i den lutherske stat (sammen med Nils Gilje), bind II i Norsk idéhistorie (Trond Berg Eriksen og Øystein Sørensen red.). Oslo: Aschehoug 2002. 
 Vitenskapens utfordringer (sammen med Liv Bliksrud og Geir Hestmark), bind IV i Norsk idéhistorie (Trond Berg Eriksen og Øystein Sørensen red.). Oslo: Aschehoug 2002. 
 Luthers reformasjon. Hovedtekster 1517-1520. Oslo: Pax 2004.
 Frans av Assisi (utvalg og innledende essay av Tarald Rasmussen). Verdens hellige skrifter. Oslo: De norske bokklubbene 2005.
 Kristendomen. En historisk introduktion (sammen med Einar Thomassen). Skellefteå: Artos 2007.
 Hva er protestantisme Universitetsforlagets Hva er-bokserie 2017

Referanser

Eksterne lenker 

Norske teologiprofessorer
Norske sakprosaforfattere
Professorer ved Universitetet i Oslo
Personer tilknyttet bokserien Verdens hellige skrifter